În urmă cu aproximativ 24 de ore, în presă s-a aflat că Laurențiu Reghecampf a depus o plângere la poliție, prin care anunța că i-au dispărut mai multe bunuri, printre care o mașină și o ambarcațiune, valoarea totală a prejudiciului fiind de aproximativ 500.000 de euro.
După cum i-a anunțat pe oamenii legii, antrenorul de fotbal se referă la bunuri care sunt deținute în coproprietate de el și de către Anamaria Prodan, cea care în continuare îi este soție în acte, deoarece procesul de divorț nu s-a încheiat.
Potrivit celor de la Știrile PRO TV, în plângerea depusă la poliție, Laurențiu Reghecampf vorbește despre un autoturism marca Maybach, altul marca Ferrari, o ambarcațiune care ar lipsi de la reședința din Snagov, un skijet, dar și un ATV. Antrenorul le-ar fi indicat oamenilor legii faptul că soția sa a sustras bunurile fără ca el să știe.
„Am făcut plângere penală, pentru că nu știu unde este Ferrari-ul, nu știu unde este barca. Aveam un ATV, un skijet care nu mai sunt la proprietate. Maybach-ul este trecut de pe firmă pe persoană fizică, fără să mă anunțe pe mine, noi fiind în firmă 50%-50%”, a spus Laurențiu Reghecampf.
Deranjată de cele apărute în presă, Anamaria Prodan a reacționat și a dezvăluit că este posibil ca toate bunurile despre care vorbește Laurențiu Reghecampf să fi fost mutate în alte locuri, nicidecum furate, deoarece sunt deținute de amândoi, astfel ambii pot avea acces la ele în egală măsură.
Sursa citată mai notează că autoturismul Ferrari a fost văzut în fața casei în care locuiește Anamaria Prodan. Însă are alte numere de înmatriculare, despre care impresara a spus că au fost schimbate deoarece ea nu mai este acum Anamaria Prodan Reghecampf, ci Anamaria Prodan, și a trebuit să-și schimbe actele.
„Poate Ferrari-ul a fost mutat de soţie (încă, potrivit legii) din parcarea din faţa portii, în parcarea din spatele casei. Sau, spre exemplu, o anumită barcă a fost ancorată la un ponton al unei prietene, de asta nu poate fi văzută pe lângă casă. Ținem să-l asigurăm pe domnul Reghecampf că autoturismul Ferrari şi ambarcaţiunea sunt bine, în continuare în proprietatea comună a soţilor”, a spus Anamaria Prodan la Antena 3.